Un eveniment rutier soldat cu rănirea conducătorului auto care a ratat drumul și s-a oprit în curtea unui agent economic, a avut loc pe 5 martie, pe strada Chimiei din Roman. Forțele de intervenție au fost solicitate prin apel la numărul unic de urgență 112, înregistrat în dispecerat în jurul orei 17:15, anunțându-se că un autoturism în care se afla doar șoferul a părăsit partea carosabilă, a lovit poarta de acces și s-a oprit în clădirea unei firme.
Au intervenit trei echipaje de pompieri cu o autospecială pentru descarcerare, o autospecială de stingere și o ambulanță SMURD TIM din cadrul Detașamentului Roman. "Ajunși la locul indicat pompierii au găsit un autoturism în care se afla un bărbat blocat în interior. Cu ajutorul echipamentelor specifice pompierii au scos din autoturism un bărbat de aproximativ 28 de ani, conștient și cooperant. Acesta a primit îngrijiri medicale de la echipajul SMURD TIM după care a fost transportat la CPU Roman", conform ISU Neamț.
Pompierii au acționat și pentru asigurarea măsurilor de prevenire și stingere a incendiilor. Urmează ca oamenii legii să stabilească cauzele și condițiile care au dus la evenimentul nedorit.
FOTO: ISU Neamț
(G. S.)